নতুন ফ্যাশন হাউস  ঢাকার মোহাম্মাদপুরের নূরজাহান রোডের W-৯ নম্বর বাড়িটি খুঁজে পেতে বেশি দেরি হলো না। আর দেরি হবেই বা কেন? বাড়ির গেটে সজ্জিত নানা রঙের বেলুন বলে দেয় দিনটি বিশেষ। ১৭ মার্চ ফ্যাশন হাউস সামারাসের যাত্রা শুরুর  দিন। ছোট পরিসরে যাত্রাটা হলেও আয়োজন কিন্তু কম ছিল না। এখানে নানা রকমের সেলাই করা পোশাক যেমন রয়েছে, তেমনি রয়েছে পছন্দমতো ডিজাইন করে আর নানা সাইজে বানানোর জন্য সেলাই ছাড়া পোশাক। ফ্যাশন হাউসের ডিজাইনার, স্বত্বাধিকারী উম্মে সাফাতান্নি নাজাহ বলেন, আমাদের স্লোগানই হলো, আমরা রঙিন স্বপ্ন বুনি। আর এই স্বপ্নের প্রকাশ ঘটাই পোশাক ডিজাইনের মাধ্যমে। গরম পড়ে গেছে, তাই সুতি পোশাক যেমন রয়েছে, তেমনি জমকালো অনুষ্ঠানে পরার জন্য জর্জেট, সিনথেটিকের মধ্যে নানা ডিজাইন করা পোশাক। ফিতা কেটে অনুষ্ঠানের উদ্বোধন করেন সংগীতশিল্পী  রুখসী।